शव को फ्रिज में रखने में मदद की; निक्की-साहिल की 2020 में हो गई थी शादी
Delhi Nikki Yadav Murder Case - दिल्ली के निक्की यादव मर्डर केस में अब नया ट्विस्ट आ गया है। शनिवार को पुलिस ने बताया कि आरोपी साहिल ने दूसरी शादी करने के लिए निक्की की हत्या की
दिल्ली के निक्की यादव मर्डर केस में अब नया ट्विस्ट आ गया है। शनिवार को पुलिस ने बताया कि आरोपी साहिल ने दूसरी शादी करने के लिए निक्की की हत्या की। इस साजिश में उसका परिवार भी शामिल था। पुलिस का कहना है कि घरवालों ने दोस्त के साथ मिलकर निक्की के शव को फ्रिज में छिपाने में आरोपी की मदद की। इतना ही नहीं निक्की और साहिल की शादी अक्टूबर 2020 में नोएडा के आर्य समाज मंदिर में हुई थी। दूसरी शादी करने के लिए साहिल को निक्की रोक रही थी, लेकिन वह नहीं माना और निक्की की हत्या कर दी।
पुलिस ने साहिल और परिवार से पूछताछ के बाद शुक्रवार की शाम को उसके पिता, दोस्त और चचेरे भाई समेत 5 लोगों को अरेस्ट किया। इसके बाद इन्हें कोर्ट में पेश किया। कोर्ट ने पुलिस को इनकी दो दिन की कस्टडी में भेज दिया।
निक्की-साहिल की शादी की फोटो सामने आई
निक्की और साहिल की शादी की तस्वीर सामने आई है। फोटो आने के बाद निक्की की फैमिली ने दावा किया है कि उन्हें इस शादी के बारे में बिल्कुल भी जानकारी नहीं थी। वहीं, शादी करवाने वाले पंडित से पुलिस ने पूछताछ की। पंडित ने माना है कि उसने निक्की-साहिल की शादी 2020 में करवाई थी।
साहिल के परिवार ने शादी की बात छिपाई
पुलिस का कहना है कि आरोपी की फैमिली को साहिल और निक्की की शादी के बारे में पहले से जानकारी थी। पुलिस ने साहिल और निक्की की शादी से जुड़ा सर्टिफिकेट भी बरामद किया है। आरोपी का परिवार उनकी शादी से खुश नहीं था। इसके बावजूद उसकी शादी दिसंबर 2022 में कहीं और तय कर दी। लड़की के परिवार से यह भी छिपाया कि साहिल पहले से ही शादीशुदा है।
निक्की ने दूसरी शादी करने से रोका था 
पुलिस ने खुलासा किया है कि निक्की को 10 फरवरी को पता चला कि साहिल की शादी होने जा रही है। इसके बाद दोनों के बीच झगड़ा हुआ। इस दौरान साहिल ने गला घोंटकर लड़की की हत्या कर दी। उसी दिन आरोपी के घर में हल्दी का प्रोग्राम था। उसे घर से लगातार फोन आ रहे थे। जब उसने फोन नहीं उठाया तो कुछ लोग उसे ढूढ़ने निकले। एक गाड़ी में उसके दोस्त और भाई भी साहिल को खोज रहे थे। इसी दौरान आरोपी ने उन्हें फोन करके मर्डर की पूरी कहानी बताई, जिसके बाद परिवार वाले और दोस्त निक्की का शव ठिकाने लगाने में आरोपी की मदद की।
पिता भाई समेत परिवार के 3 और 2 दोस्त गिरफ्तार 
स्पेशल CP रविंदर यादव ने न्यूज एजेंसी ANI को बताया कि आरोपी के पिता को पता था कि उनके बेटे ने निक्की की हत्या की है। पुलिस ने पिता वीरेन्द्र सिंह, भाई अशीष और नवीन, दोस्त लोकेश और अमर को अरेस्ट किया है। सभी पर हत्या की साजिश रचने में शामिल होने को लेकर IPC की धारा 120B के तहत केस दर्ज किया गया है।
निक्की यादव मर्डर केस में 6 बड़े खुलासे...
1.साहिल ने 10 फरवरी को निक्की की हत्या की
पुलिस ने खुलासा किया कि 24 साल के साहिल गहलोत ने 9 फरवरी को अपनी सगाई होने के बाद कजिन की कार लेकर रात करीब 1 बजे (10 फरवरी) निक्की के घर पहुंचा। वहां निक्की की बहन भी मौजूद थी। सुबह करीब 5 बजे वह निक्की को लेकर निजामुद्दीन रेलवे स्टेशन पहुंचा।
निक्की गोवा जा रही थी। उसकी ट्रेन सुबह साढ़े 7 बजे की थी। उसने साहिल से भी साथ चलने को कहा, लेकिन उसने टिकट न मिलने का बहाना बनाया। दोनों आनंद विहार बस स्टेशन पहुंचे, लेकिन यहां उन्हें पता चला कि बस कश्मीरी गेट से मिलेगी। दोनों वहां से कश्मीरी गेट चले गए। साहिल के पास लगातार फोन आ रहे थे।
मीडिया रिपोर्ट्स के मुताबिक, पुलिस ने आगे बताया कि 10 फरवरी को ही साहिल की शादी होनी थी, इसलिए उसके परिवार वाले उसे लगातार कॉल कर रहे थे। निक्की को जब इस बारे में पता चला तो दोनों के बीच झगड़ा शुरू हो गया। सुबह करीब 9 बजे साहिल ने कश्मीरी गेट इलाके में ही कार के अंदर डेटा केबल से निक्की का गला घोंट दिया। उसकी वहीं मौत हो गई।
2. निक्की के शव को छिपाकर अपनी शादी में गया
इसके बाद साहिल ने निक्की की बॉडी को फ्रंट सीट पर बैठाया, सीट बेल्ट लगाया और उसे कश्मीरी गेट इलाके से पश्चिम विहार होते हुए 35 किलोमीटर दूर दक्षिणी दिल्ली के मित्रांव गांव स्थित अपने ढाबे पर पहुंचा। मौका देखकर यहां पर उसने निक्की की बॉडी को कार के बूट में छिपाया और वहां से अपनी शादी में शामिल होने अपने घर चला गया।
3. मर्डर के बाद धूमधाम से शादी की
पुलिस ने गुरुवार को खुलासा किया कि 10 फरवरी को निक्की को गला घोंटकर मारने से एक दिन पहले साहिल अपने परिवार की पसंद की लड़की से सगाई करके लौटा था। मर्डर वाले दिन ही वह वापस अपने घर गया और धूमधाम से शादी की। शादी के दौरान उसके चेहरे पर शिकन तक नहीं दिखी। ऐसा लगा ही नहीं कि उसने कुछ देर पहले ही एक लड़की का मर्डर किया है।
4. बॉडी छिपाने से पहले निक्की के मोबाइल से डेटा डिलीट किया
शादी की रस्में पूरी होने के बाद जब रात को उसके परिवार वाले सो रहे थे, तो करीब 3.30 बजे वह दूसरी कार लेकर निक्की की लाश को ठिकाने लगाने के लिए ढाबे पर पहुंचा। पुलिस का कहना है कि वह लाश को किसी नदी में फेंकने का प्लान बना रहा था। वह पहले बॉडी को कार से निकालकर ढाबे के फ्रिज तक ले गया। निक्की का बैग फ्रिज के पास ही रखा था। साहिल ने उसका मोबाइल फोन निकाला और उसमें से डेटा डिलीट कर दिया। साहिल ने अपने फोन से भी निक्की से जुड़ा सारा डेटा डिलीट कर दिया।
5. शादी करे या गर्लफ्रेंड के साथ रहे, कंफ्यूज था साहिल
पुलिस ने बताया कि पूछताछ में साहिल ने बताया कि वह तय नहीं कर पा रहा था कि क्या करना चाहिए। क्या उसे परिवार के हिसाब से शादी करनी चाहिए या गर्लफ्रेंड निक्की यादव के साथ रहना चाहिए, लेकिन उसकी सगाई और शादी की फोटो-वीडियो में कुछ और ही बात नजर आती है। वह अपनी शादी के सभी फंक्शंस में डांस करता हुआ बेहद खुश नजर आ रहा है। पुलिस का कहना है कि उन्हें केस को मजबूत बनाने के लिए पुख्ता सीसीटीवी फुटेज, फोरेंसिक जांच समेत टेक्निकल सबूत जुटाने होंगे।
6. चार दिन बाद 14 फरवरी को निक्की का शव मिला 
इस मर्डर के बारे में पुलिस को 14 फरवरी को तब पता चला, जब निक्की के एक पड़ोसी ने उसके लापता होने की रिपोर्ट लिखवाई। पुलिस ने जब उसके बॉयफ्रेंड साहिल को ढूंढा तो मामले का खुलासा हुआ। पुलिस उन सभी जगहों की सीसीटीवी फुटेज खंगाल रही है जहां-जहां जाने की बात साहिल ने अपने कुबूलनामे में बताई है। निक्की का फोन पुलिस ने बरामद कर लिया है और दोनों के वॉट्सऐप चैट और फोटोज निकालने की कोशिश कर रही है।
इस केस से जुड़ीं ये खबरें भी पढ़िए...
1. सगाई-शादी के बीच कब बना निक्की की हत्या का प्लान:बिना FIR पुलिस ने कैसे खोजा फ्रिज
दिल्ली में 24 साल की निक्की यादव की हत्या हुए 7 दिन हो चुके हैं। हर रोज नए-नए खुलासे हो रहे हैं और लोगों के मन में सवाल भी बढ़ते जा रहे हैं। मसलन- क्या आरोपी साहिल ने सगाई और शादी के बीच निक्की का मर्डर प्लान किया था? जब इस मामले में FIR दर्ज नहीं हुई थी, फिर पुलिस उस फ्रिज तक कैसे पहुंची, जिसमें निक्की की लाश छुपाई गई थी। पूरी खबर पढ़ें ...
2. निक्की की लाश लेकर 35 किमी घूमता रहा लिव-इन पार्टनर:कार में शादी को लेकर झगड़ा हुआ, चार्जर से गला घोंटा; बॉडी फ्रिज में रखी
पुलिस सूत्रों के मुताबिक कश्मीरी गेट स्थित ISBT पर साहिल ने मोबाइल चार्जर की केबल (तार) से निक्की का गला घोंट दिया। इसके बाद 35 किमी दूर मित्रांव गांव पहुंचा। साहिल ने यहां अपने ढाबे के फ्रिज में निक्की का शव छिपा दिया। साहिल निक्की की लाश को ठिकाने लगा पाता, इससे पहले ही किसी ने पुलिस को खबर कर दी। घटना के दिन का निक्की का एक CCTV फुटेज भी सामने आया है, जिसमें वह घर की सीढ़ियां चढ़ती दिख रही है। पूरी खबर यहां पढ़ें...
3. हरियाणा की निक्की का अंतिम संस्कार:परिवार ने लिवइन को नकारा, कत्ल को साजिश बताया, फांसी की सजा मांगी
दिल्ली में कत्ल की गई हरियाणा के झज्जर की निक्की यादव का शाम को अंतिम संस्कार कर दिया गया। इस दौरान पूरा गांव इकट्‌ठा हुआ। संस्कार के बाद परिजनों ने निक्की के आरोपी साहिल गहलोत के साथ लिव इन में रहने की बात को नकार दिया। निक्की के पिता ने कहा कि उनकी बेटी का प्लानिंग के साथ कत्ल किया गया है। आरोपी को फांसी की सजा मिलनी चाहिए। पूरी खबर यहां पढ़ें...
4. हरियाणा का निक्की हत्याकांड:छोटी बहन ने हत्यारे साहिल का नंबर ढूंढ निकाला, उसके गोलमोल जवाब से खुला राज
हरियाणा के झज्जर की निक्की यादव हत्याकांड का पूरा राज उसकी छोटी बहन निधि की वजह से खुला। असल में निधि और निक्की एक साथ दिल्ली के उत्तमनगर में रहती थीं। निक्की जब घर नहीं लौटी तो परिवार ने निधि से संपर्क किया। निधि ने ही साहिल का नंबर ढूंढा। उसके बाद पिता ने उससे बात की तो साहिल गोलमोल जवाब देता रहा। जिसके बाद उनका शक बढ़ता गया और उन्होंने क्राइम ब्रांच में अपने परिचित के जरिए निक्की की लाश ढूंढ निकाली। पूरी खबर यहां पढ़ें...
5. निक्की-साहिल की शादी को परिजनों ने नकारा:दादा बोले- सब आरोपी परिवार की साजिश; कानून इजाजत दे तो खुद उनको फांसी लगा दूं​​​​​
निक्की यादव और साहिल गहलोत की 2020 में शादी की बात को निक्की के परिजनों ने सिरे से नकार दिया है। हरियाणा में झज्जर के गांव खेड़ी खुम्मार में निक्की के दादा रामकिशन ने शनिवार को कहा कि दोनों की शादी का दावा साहिल के परिवार का षडयंत्र है। दिसंबर में ही निक्की घर आई थी, तब भी उससे बात हुई। यदि शादी की बात होती तो, निक्की उसे जरूर बताती। पूरी खबर पढ़ें...